ทุนสำรองประเทศลด 700 ล้านเหรียญสหรัฐฯ
ธปท.เผยทุนสำรองประเทศลด 700 ล้านเหรียญสหรัฐฯ อยู่ที่ระดับ 1.719 แสนล้านเหรียญสหรัฐฯ คาดสาเหตุเพราะธปท.ลดการแทรกแซงบาท
8 มิ.ย. 2555

ธปท.เผยทุนสำรองประเทศลด 700 ล้านเหรียญสหรัฐฯ อยู่ที่ระดับ 1.719 แสนล้านเหรียญสหรัฐฯ คาดสาเหตุเพราะธปท.ลดการแทรกแซงบาท
ธนาคารแห่งประเทศ(ธปท.) รายงานฐานะทุนสำรองระหว่างประเทศ ณ วันที่ 1 มิ.ย.ปีนี้ พบว่า อยู่ทีระดับ 1.719 แสนล้านเหรียญสหรัฐฯ หรือประมาณ 5.473 ล้านล้านบาท ลดลง 700 ล้านเหรียญสหรัฐฯ หรือประมาณ 2.22 หมื่นล้านบาท หากคิดอัตราแลกเปลี่ยนปัจจุบันที่ระดับ 31.70 บาทต่อเหรียญสหรัฐฯ จากสัปดาห์ก่อนที่ระดับ 1.726 แสนล้านเหรียญสหรัฐฯ หรือประมาณ 5.465 ล้านล้านบาท 
ขณะที่ ฐานะซื้อเงินตราต่างประเทศล่วงหน้าสุทธิ (forward) อยู่ที่ระดับ 3.24 หมื่นล้านเหรียญสหรัฐฯ เพิ่มขึ้น 600 ล้านเหรียญสหรัฐฯ จากสัปดาห์ก่อนที่ระดับ 3.18 หมื่นล้านเหรียญสหรัฐฯ ส่งผลให้ฐานะทุนสำรองระหว่างประเทศสุทธิในปัจจุบันอยู่ที่ระดับ 2.043 แสนล้านเหรียญสหรัฐฯ 
ทั้งนี้ คาดว่าสาเหตุที่ทุนสำรองระหว่างประเทสทยอยลดลงอย่างต่อเนื่องในช่วงนี้ น่าจะเป็นผลจากธปท.ลดการเข้าแทรกแซงค่าเงินบาทด้วยการเข้าซื้อเงินเหรียญสหรัฐฯทันที(Spot) เนื่องจากที่ผ่านมาค่าเงินบาทอ่อนค่าลงอย่างต่อเนื่อง ตามภาวะตลาดโลกที่มีปัญหาเศรษฐกิจยุโรป ทำให้เงินบาทเคลื่อนไหวในทิศทางอ่อนค่าลงตามสกุลเงินในภูมิภาค และอีกสาเหตุเป็นเพราะมูลค่าทุนสำรองฯที่ถืออยู่ในรูปเงินตราสกุลอื่นๆ เช่น ยูโร ปอนด์ ฯลฯ อ่อนค่าลง ทำให้เมื่อตีมูลค่าออกมาเป็นเงินเหรียญสหรัฐฯแล้วมีมูลค่าลดลง แต่เมื่อคิดเป็นมูลค่าเงินบาทแล้วทุนสำรองฯเพิ่มขึ้น